作者：黄升
词牌/韵律：贺新郎

paragraphs: 莫恨黄花瘦。
正千林、风霜摇落，暮秋时候。
晚节相看元不恶，采采东篱独秀。
试揽结、幽香盈手。
几劫修来方得到，与渊明、千载为知旧。
同冷淡，比兰友。
柴桑心事君知否。
把人间、功名富贵，付之尘垢。
不肯折腰营口腹，一笑归欤五柳。
怅此意、而今安有。
若得风流如此老，也何妨、相对无杯酒。
诗自可，了重九。